বরগুনা-১ আসন : বরগুনা সদর, আমতলী ও তালতলী উপজেলা নিয়ে বরগুনা-১ আসন। এ আসনে এরই মধ্যে ভোটের রাজনীতি চাঙ্গা হয়ে উঠেছে। বিশেষ করে বর্তমান সংসদ সদস্যবিরোধী জোট নির্বাচনকে সামনে রেখে ব্যাপক তৎপরতা চালিয়ে যাওয়ায় সরগরম হয়ে উঠেছে ভোটের মাঠ। বর্তমান সংসদ সদস্য ধীরেন্দ্র দেবনাথ শম্ভু এখানে পাঁচবার আওয়ামী লীগের মনোনয়ন পেয়ে চারবার নির্বাচিত হয়েছেন। তিনি জেলা আওয়ামী লীগের সভাপতির পদে রয়েছেন দীর্ঘ দুই যুগেরও বেশি সময় ধরে। এই দীর্ঘ সময় ধরে ক্ষমতায় থাকায় শম্ভু ও তাঁর ছেলে সুনাম দেবনাথের বিরুদ্ধে দলীয় নেতাকর্মীদের অবমূল্যায়নসহ বহু অনিয়ম, দুর্নীতি, স্বেচ্ছাচারিতা ও মাদক বাণিজ্যের অভিযোগ ওঠে। এসব বিষয়ে আওয়ামী লীগের সভাপতি শেখ হাসিনা, সাধারণ সম্পাদক ওবায়দুল কাদেরসহ শীর্ষস্থানীয় নেতাদের কাছে সুনির্দিষ্ট ২৪ দফা লিখিত অভিযোগ দাখিল করেন জেলা আওয়ামী লীগের সাধারণ সম্পাদকসহ জ্যেষ্ঠ নেতারা। এসব অভিযোগের বিষয়ে তাঁদের পক্ষ সমর্থন করছেন যুবলীগ, ছাত্রলীগসহ সব সহযোগী ও ভ্রাতৃপ্রতিম সংগঠনের নেতারাও। এরই ধারাবাহিকতায় সর্বশেষ গত ৪ সেপ্টেম্বর বরগুনা প্রেস ক্লাবে সংবাদ সম্মেলন করে সংসদ সদস্য শম্ভুকে অবাঞ্ছিত ঘোষণা করেন জেলা আওয়ামী লীগ ও এর সব সহযোগী সংগঠনগুলোর নেতারা। এরপর কেন্দ্রীয় আওয়ামী লীগের সাধারণ সম্পাদক ওবায়দুল কাদের ২৭ সেপ্টেম্বর উভয় পক্ষকে ঢাকায় দলীয় কার্যালয়ে ডেকে দীর্ঘ বৈঠক করেন। ওই বৈঠকে কোনো সমঝোতা না হওয়ায় ওবায়দুল কাদের বলেন, বরগুনা-১ আসনের সব বিষয়ে এরই মধ্যে দলের সভাপতি ও প্রধানমন্ত্রী শেখ হাসিনা অবগত আছেন। তিনিই এ বিষয়ে সময়োপযোগী সিদ্ধান্ত দেবেন।